Petnica u saopštenju navodi da je u toku interdisciplinarni seminar Eksploratorijum na temu "Nauka i društvo". 

"Nismo još dobili sredstva, ali smo dobili vrlo čvrsta uveravanja i sklopili smo ugovor sa Ministarstvom, tako da očekujemo realizaciju tog ugovora, koji nam je neka garancija da možemo da nastavimo ono što smo planirali, istina korak po korak, polako", rekao je direktor istraživačke stanice "Petnica" Vigor Majić. 

To će "Petnici", prema njegovim rečima, omogućiti da se vrati u tempo i dinamiku koju je imala ranije. 

Seminar traje do 25.  maja, a 50 srednjoškolaca iz Srbije i zemalja regiona razgovaraće sa naučnicima, direktorima tehnoloških kompanija i zaposlenima u Ministarstvu prosvete i nauke. 

Škole primenjene fizike, elektronike i matematike za one koji su prvi put u Petnici trajaće do 30.  maja, navodi se u saopštenju ISP. 

Kako se navodi, od 27.  do 30.  maja biće realizovani prolećni seminari primenjene fizike i elektronike, matematike i biomedicine namenjeni polaznicima koji ove godine rade samostalne istraživačke projekte. 

ISP postoji više od 25 godina i kroz nju je za to vreme prošlo nekoliko hiljada talentovanih đaka i studenata, kao i njihovih nastavnika, iz Srbije i inostranstva.